google/wiki40b huggingface dataset:
Conseil des barreaux européens

Conseil des barreaux européens (CCBE), den europeiske advokatorganisasjonen, ble etablert i 1960 og representerer advokatforeninger i 32 land i Europa, i tillegg til 13 tilknyttede foreninger og observatørforeninger. Tilsammen representerer CCBE mer enn én million advokater i Europa i forhold til institusjonene i EU. Organisasjonen har sitt sete i Brussel.
CCBE har stått i front som forsvarer av de rettsprinsipper som demokratiet og rettsstaten er bygget på, og som katalysator for en felles advokatlovgivning og advokatetikk i Europa. Organisasjonen ble stiftet som Commission Consultative des Barreaux Européens, senere ble navnet endret til Conseil des barreaux européens for bedre å reflektere rådets aktivitet, uten at forkortelsen (CCBE), som var vel innarbeidet i Europa, ble endret.
Den Norske Advokatforening er den norske medlemsorganisasjonen av CCBE.
Skeltonbreen

Skeltonbreen er en stor isbre i Antarktis som strekker seg fra polarplatået ned til Skelton Inlet ved Rossbarrieren. Den fikk sitt navn etter Skelton Inlet av den newzealandske gruppen under Samveldets trans-antarktiske ekspedisjon 1955–58, som benyttet breen under sin oppstigning fra Rossbarrieren til polarplatået.
Volvo Masters Andalucia

Volvo Masters Andalucia er en golfturnering på Europatouren.
Frem til 2000 var turneringen kun kjent som Volvo Masters. Andalucía er regionen i Spania hvor turneringen har vært holdt siden starten i 1988. Bortsett fra et opphold mellom 1997–2001 har den alltid blitt spilt på Valderrama. Premiepotten i åpningsturneringen var 351 690 pund, og pr. 2004 hadde den økt til 3 750 000 euro. Feltet består av rundt 60 av de øverste spillerne på pengelisten på Europatouren. Turneringen avholdes én uke før The Tour Championship for å gi spillere som er medlem av begge tourene anledning til å delta.
Institutt for musikk (NTNU)

Historie

Musikkonservatoriet i Trondheim ble etablert i 1911, da som den private Trondhjems musikskole. I 1973 ble denne nedlagt, og videreført i Trondheim kommunale musikkskole og Trøndelag musikkonservatorium.
Etter et kort periode som del av Høgskolen i Sør-Trøndelag fra 1994 til 1996, ble konservatoriet, nå under navnet Musikkonservatoriet i Trondheim, innlemmet i NTNU ved NTNUs etablering i 1996. Den såkalte jazzlinja ble etablert i 1979.
Musikkvitenskapelig institutt ble opprettet i 1962 og var da en del av Norges lærerhøgskole.
Sveriges Radios Novellepris

Sveriges Radios Novellepris (svensk navn: Sveriges Radios Novellpris) er en svensk litteraturpris som ble innstiftet i 2002 og deles ut av Sveriges Radio. Prisen er på 25 000 SEK (2007). De novellene som blir nominert til prisen velges ut av kulturredaksjonens anmeldersenter. Novellene leses opp i radioen og lytterne velger deretter hvilken novelle som skal tildeles prisen.
Norges Televisjon

Teknologi

NTV vil sende DVB-T i tre MUX-er i UHF band III og IV, 470-790 MHz-båndet i samsvar med anbefalingene i ITU-R BT.1306 og ITU-R BT.1368.  Hver MUX har kapasitet på 22 Mbit/s med plass til 4-6 TV-kanaler, avhengig av kvalitet og dynamikk.  Båndbredden i hver kanal vil fordeles dynamisk og sendinger som i perioder har stor dynamikk kan ta båndbredde fra andre kanaler. I desember 2017 bestemte regjeringen at deler av radiospektrumet skulle frigis til 5G mobiltelefoni slik at det gjenværende spektrumet blir 470-694 Mhz.
Sendingene vil være kryptert med Conax CA og kodet med  MPEG-4 Part 10 (H.264) når de settes i kommersiell drift.  I prøveperioden er det blitt kodet med MPEG-2. Bruk av MPEG-4 betød at den kommersielle tilgangen på dekodere i begynnelsen var svært begrenset fordi de fleste andre distributører den gang brukte MPEG-2, men nå er tilgangen på dekodere ikke lengre noe problem. Lyden kodes med HE-AAC og Dolby Digital 5.1.
Basisnettet, i første omgang bestående av tre MUX og som gir dekning til 95 % av befolkningen består av 452 senderpunkter. For å gi dekning til mottakere i områder som ikke dekkes av sendinger fra satellitt skal ytterligere 400–800 sendere settes opp. Dette såkalte satellittskyggenettet vil bygges ut med en MUX.

Muligheter

På samme måte som med IPTV og satellitt-TV vil denne digitale teknologien kreve en mottakerboks eller en TV med integrert digitaltuner. Disse TV-ene kalles IDTV.
Det skal bygges ut et basisnett som vil dekke 95 % av husstandene i Norge, og ca. 70 % av hytter og fritidsboliger. I tillegg bygges et satellittskyggenett, som sammen med satellittmottak, kabel-TV og bredbånds-TV, vil bringe dekningen opp i tilnærmet alle husstander i Norge. Grunnen til at man ikke bygger ut 100 % skyldes topografien. Ifølge NTV vil det koste like mye å bygge ut de siste 5 % som det har kostet for resten av utbyggingen til sammen.
Hele landet får med utbyggingen av det digitale bakkenettet tilgang til et bredt og variert tilbud av tv- og radiokanaler. I første utbyggingsetappe med tre signalpakker vil NTV etter forretningsplanen kunne tilby 20–25 tv-kanaler og 10–15 radiokanaler med nasjonal dekning.

Prøvesendinger

Norkring fikk i 1999 konsesjon til å drive prøvesendinger med digitalt bakkebasert fjernsyn.
I desember 2006 pågikk det prøvesendinger fra Tryvannstårnet, Ulriken og Mistberget, med DVB-T-standarden og MPEG-2-komprimering. Det er ventet at prøvesendingene vil gå over til MPEG-4 i begynnelsen av 2007, og at forsøk med HDTV vil skje noe senere. Til tross for at nettet kun er ment for testing hos Norkring, tas sendingene inn av mange privatpersoner, både med dekoderbokser kjøpt i utlandet, innebygde dekodere i nyere fjernsyn, satellitt-dekoderbokser og med TV-kort for PC.

Kanaltilbud

NRKs fem, lisensfinansierte fjernsynskanaler, NRK1, NRK2, NRK3, NRK Super, NRK1 Tegnspråk, samt 13 av NRKs radiokanaler skal distribueres gratis og ukryptert.
Nanjiang

Nanjiang (kinesisk: 南江县 ; pinyin: Nánjiāng Xiàn) er et fylke i provinsen Sichuan i Folkerepublikken Kina. Det ligger i byprefekturet Bazhong.
Befolkningen var på 604 111 innbyggere i 1999.
Overføringsflyktning

En overføringsflyktning, også kalt kvoteflyktning eller FN-flyktning, er en flyktning som ikke kan reise tilbake til hjemlandet sitt eller få opphold i det landet han eller hun oppholder seg i som flyktning, og som derfor blir overført til et tredje land. Overføringsflyktninger skiller seg fra asylsøkere ved at de har fått saken sin behandlet og blitt anerkjent som flyktning av FNs høykommissær for flyktninger allerede før de kommer til sitt endelige land
Overføringsflyktninger velges ut etter et organisert uttak, vanligvis i samarbeid med FNs høykommissær. Alle land står fritt til å ta imot overføringsflyktninger etter sitt eget forgodtbefinnende. Enkelte land gjør dette systematisk ved å fastsette en årlig kvote for hvor mange overføringsflyktninger som kan tas imot.
FNs høykommissær er til stede i flyktningleirer og vurderer hvem som kvalifiserer for status som flyktning i henhold til FNs flyktningkonvensjon. Høykommissæren vurderer også om flyktningene kan bo i landet de oppholder seg i eller om de kan returnere til hjemlandet. Hvis dette ikke er mulig, blir flyktningens sak sendt til et av landene som FN har inngått overføringsavtale med. Mottakerlandet vurderer da om det skal ta imot flyktningen. Norge tar imot ca. 1 200 kvoteflyktninger i året, men på grunn av borgerkrigen i Syria er kvoten økt, og det forventes at Norge tar imot ca. 1 620 kvoteflyktninger i 2014.
Regnbue-Rubi

Regnbue-Rubi (engelsk: Rainbow Ruby; koreansk: 레인보우 루비; forenklet kinesisk: 彩虹宝宝) er en animert barne-TV-serie fra 2016. Den er produsert av 38 °C Animation Studio og CJ E&M Corporation i Sør-Korea, China Entertainment Corporation i Folkerepublikken Kina og DHX Media i Canada. 
I Norge ble serien sendt på NRK Super.
Bernard Orcel

Biografie

Det første høydepunktet i Orcels karriere var VM 1966 i chilenske Portillo, der han ble nummer seks i utfor. I 1967 deltok han i den nyinnførte verdenscupen, og 3. mars 1967 ble han nummer 3 i utforrennet i Sestriere og fikk dermed sin første pallplassering. Under OL 1968 ble han nummer åtte i utforrennet. To uker senere, 24. februar 1968, tok han sin første og eneste seier i verdenscupen, utforrennet i Chamonix.
Orcels beste sesong var 1970/71. Denne vinteren ble han aldri dårligere enn nummer åtte i noe utforrenn, og ble nummer to sammenlagt i utforcupen, bare slått av sveitseren Bernhard Russi. Han la opp som alpiniswt etter OL i 1972.
Institutt for geografi

Institutt for geografi er en enhet under Det samfunnsvitenskapelige fakultet ved Universitetet i Bergen. Instituttet tilbyr utdanning i geografi på bachelor-, master- og phd-nivå. Det har 22 årsverk i faste og midlertidige forskerstillinger.
Instituttet ledes av professor Svein Olaf Dahl.
Limnocassis

Utseende

Nokså små (3-4 millimeter), avlangt ovale, blanke, ensfarget gullige (i alle fall på døde eksemplarer) skjoldbiller. Antennene er trådformede og middels lange. Sett fra siden er de hvelvede. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen avlangt oval, bredest noe foran midten av dekkvingene. Pronotum er rundet, dekkvingenes "skuldre" spisst framskytende. Oversiden er tett og kraftig punktert, punktene på dekkvingene i alle fall delvis ordnet i rader.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen. Arten lever på planter i slekten Zizyphus (Rhamnaceae).

Utbredelse

Artene er utbredt i Sør-Afrika og Zimbabwe.
Wiener Zeitung

Wiener Zeitung er en østerriksk avis og verdens eldste avis som fremdeles utkommer. Den ble utgitt første gang 8. august 1703 under tittelen Wiennerisches Diarium. Siden 1780 har den utkommet under tittelen Wiener Zeitung. I 1812 ble avisen et offisielt regjeringsorgan og siden 1857 har den blitt utgitt av den østerrikske staten. Den ble trykket av Österreichische Staatsdruckerei frem til 1997.
Tales from the Darkside: The Movie

Tales from the Darkside: The Movie er en amerikansk skrekkfilm fra 1990, regissert av John Harrison, og er basert på TV-serien Tales from the Darkside. Den ble spilt inn i Bronxville, New York.
Filmen skildrer en avisgutt som har blitt kidnappet av en kannibalistisk heks, à la Hans og Grete, og for å få henne på andre tanker, eller i det minste leve litt lenger, forteller han tre skrekkhistorier.
Friedrich Wilhelm Bautz

Liv og virke

Bautz studerte teologi i Münster i Bethel, Berlin og Tübingen.  Fra februar 1939 var han sjelesørger i Franz Arndt-Haus, et  krigsinvalidehjem  i Volmarstein, og senere sokneprest i Kriescht og i Annarode. Fra 1954 til 1958 arbeidet han i  Neukirchener Verlagsgesellschaft frt han var forlagslektor; santidig var han sogneassistent i menigheten Dorfkirche Stiepel. I 1959 overtok han en sykesjelesørgerstilling i Witten-Heven. I Stadt- und Landesbibliothek Dortmund og i Universitäts- und Landesbibliothek Münster arbeidet Bautz på Biographisch-Bibliographischen Kirchenlexikon (BBKL), et oppslagsverk somhan betraktes som grunnlegger av.
Michelle Bachelet

Bakgrunn

Etternavnet Bachelet kommer fra en fransk forfader som innvandret til Chile i 1860, Louis-Joseph Bachelet Lapierre, en vinhandler fra Chassagne-Montrachet som kom med sin parisiske hustru, Françoise Jeanne Beault. Det andre etternavnet Jeria, fra morssiden, går tilbake til en spansk innvandrer fra Baskerland av gresk slektsopphav, Máximo Jeria Chacón.
Bachelets far var general i flyvåpenet i Chile og en av de tusentalls chilenere som ble fengslet etter Pinochets militærkupp i 1973. Etter måneder med daglig tortur i fangenskap i Santiago, døde han den 12. mars 1974 av hjertesvikt. Den 10. januar 1975 ble Michelle Bachelet og hennes mor hentet i sin leilighet av to DINA-agenter som førte dem med øyenbind til Villa Grimaldi, et hemmelig interneringssenter i Santiago. Der ble de adskilt fra hverandre og utsatt for forhør og tortur. Noen dager etter ble de overført til interneringssenteret Cuatro Álamo, der de satt til i slutten av januar. 
Bachelet ble senere nødt til å flykte fra Chile på grunn av sin opposisjon mot militærregimet. Hennes landflyktighet varte i fem år. Hun var blant annet i  Australia og Øst-Tyskland. Hun har studert germanistikk og medisin i Leipzig og Berlin, og hun tok sin legeeksamen i landet. 
Hun vendte tilbake til Chile i 1979.

Karriere

Bachelet var presidentkandidat for sentrum–venstre-alliansen Concertación ved presidentvalget i Chile i 2005, og fikk 46 prosent av stemmene i første valgomgang. I andre valgomgang den 15. januar 2006, der hun hadde forretningsmannen Sebastián Piñera som motkandidat, vant hun med 53,5 prosent av stemmene. Bachelet ble innsatt som president 11. mars 2006.
Ved valget 17. januar 2010 tapte sentrum–venstre-siden mot sentrum–høyre-kandidaten Sebastián Piñera, og presidentskiftet skjedde 11. mars 2010.
Hun har tidligere vært helseminister og forsvarsminister i president Ricardo Lagos' regjering. 
Bachelet var leder FNs organisasjon for kvinners rettigheter og likestilling, UN Women, fra september 2010 til juni 2013.
Hun ble 9. august 2018 av FNs generalforsamling valgt som FNs høykommissær for menneskerettigheter, med tiltredelse 1. september samme år.

Utmerkelser

Bachelet ble i 2016 tildelt den sørafrikanske Ordenen O.R. Tambos følgesvenner i gull for sitt enestående bidrag til kampen for demokrati i verden.
Crawl

Crawl (norsk: krål) er en svømmeteknikk.
Den blir også kalt fri eller frisvømming, og er den raskeste av de fire svømmeartene som blir brukt i konkurransesvømming.

Historie

Visstnok ser man crawl i bruk på et relieff fra det gamle Egypt, der militære krysser ei elv.
En ganske lik teknikk var trudge, oppkalt etter John Trudge (1852–1903), en brite som hadde vært i Sør-Amerika og lært.
Det var i 1890-årene at man i Australia (Cavill-familien) definerte dette som en teknikk, inspirert av gamle teknikker fra Polynesia og man fikk  den australsk crawl.  Amerikanere som Charles Daniels (1885–1973) la til et annet fotspark og man fikk amerikansk crawl. 
Det var da også norsk-amerikaneren Alfred Steen (1896–1941) som brakte crawleteknikken til Norge i 1919.

Armer

Utgangsposisjonen for et crawltak er en svømmer som ligger på magen med ansiktet i vannet, armene over hodet og bena samlet. En syklus begynner ved at den ene armen trekkes bakover gjennom vannet. Når taket i vannet er gjennomført og armen ligger langs overkroppen, trekker man armen tilbake. Tommelen kan gjerne berøre armhulen og så strekkes så langt frem i vannet som mulig. Når den første armen ligger parallelt med kroppen begynner et nytt tak med den andre armen, slik at det ser ut som en vindmølle.
Buken (skuldrene) skal velte fra side til side men hodet skal holdes rett i vannet. Dette fører til at man får bedre tak med hendene.

Ben

Benene skal pendle hele tiden ved at utøveren sparker med rette ben. 
Mange pleier å svømme med en liten knekk i knærene, men det er ikke riktig. For å gjennomføre riktig crawl-benspark skal bena være helt rette. I konkurransesvømming på høyt nivå er det vanlig å ha en liten knekk i knærne når bena føres bakover, men dette er for veldig gode svømmere.

Å snu

Når man kommer til enden av bassenget tar man en saltovending litt før man når frem og sparker fra mot bassengveggen.

Pusting

Når en arm er på vei fram puster man «under» armen ved at man vender hodet til siden. Dette er vanskelig å lære seg, og mange puster på hvert tak. Det vanligste er å puste på tredje og andre tak. For mange svømmere er det vanskelig å holde pusten helt til tredje tak, derfor tar de bare to tak før de puster.
Meland Golfklubb

Meland Golfklubb er en 18 hulls golfbane som ligger i Meland kommune i Hordaland. Banen regnes for å være svært vanskelig og har en av Europas høyeste slopeverdier. I bladet Golfposten ble Meland kåret til Norges beste bane i 2007. Ekspresident Bill Clinton besøkte banen i 2007.
Hermann Fabini

Utdanning og arbeidsliv

Fabini vokste opp i Bușteni og fikk sin første utdanning forskjellige steder i Transilvania. Etter endt gymnasium i 1955 studerte han arkitektur i București til 1962. Mellom 1962 og 1968 arbeidet han som arkitekt i Mediaș, deretter arbeidet han ved Den evangeliske kirke, ved Kulturminnevernemyndigheten i București og ved en statlig bedrift i Sibiu. Mellom 1989 og 1990 var han kulturreferent ved Den evangeliske kirke. Siden 1990 har han arbeidet som selvstendig arkitekt.
Fabini deltok på slutten av 1980-årene i saneringen av Sibius gamleby og ved vedlikeholdet av mange kirkefestninger. Her kan nevnes saneringen av kirkefestningen Biertan, som siden 1993 tilhører Verdensarven. For denne restaureringen fikk Fabini Europa Nostra-prisen. Han har også bidratt ved restaureringen av Brukenthal-palasset og Domkirken i Sibiu, Margareta-kirken i Mediaș og Den svarte kirken i Brașov.
I 1978 fikk Fabini en doktorgrad for sin avhandling om gotisk boligbygging i Transilvania. Avhandlingen ble utgitt som bok i 1983 i Romania og i 1989 i tyskspråklige land.

Fabini er medlem av det vitenskapelige rådet for Europa Nostra.

Bøker

Fabini er også forfatter av arkitekturlitteratur om Transilvania. Han er siden 1996 innehaver av Monumenta-forlaget, som utgir serien «Baudenkmäler in Siebenbürgen». Den består av 55 bøker, som nesten alle er forfattet av Fabini.
Fabinis hovedverk er Atlas der siebenbürgisch-sächsischen Kirchenburgen und Dorfkirchen, som består av to bind på til sammen ca. 1300 sider, som beskriver alle kirkefestningene og landsbykirkene i Transilvania. Atlaset ansees som et standardverk og gir for første gang et overblikk over alle prekestolaltrene i de beskrevne kirkebygningene som ble bygd etter reformasjonen.

Politisk liv

Fra januar til mai 1990 var han medlem av det provisoriske rådet av det provisoriske rumenske parlament. Mellom 1992 og 1996 var han byrådsmedlem av Sibiu og til 2000 medlem av fylkesrådet Sibiu. Mellom 2000 og 2004 var Fabini medlem av det rumenske senatet for Partidul Național Liberal. Der engasjerte han seg særlig mot Dracula-fornøyelsesparken som var planlagt bygd i Sighișoara. Han beskjeftiget seg også med Romanias integrasjon i EU.

Privatliv

Hermann Fabini er gift med Alida Fabini, og de har tre barn. Hans bror er kunstneren Wilhelm Fabini.
Desitin Arzneimittel GmbH

Desitin Arzneimittel GmbH er en tysk medisin-produsent. Selskapet produserer blant annet medisinen Orfiril.
Royal International Air Tattoo

Royal International Air Tattoo (RIAT) er verdens største militære flystevne. Og arrangeres årlig en helg midt i juli. Ved RAF Fairford i Gloucestershire i Storbritannia.
Moss kirke

Tidligere kirker

Dagens kirke er den tredje i Moss. Ifølge et bevart dokument fra 1607 var den første kirken nettopp ferdigstilt på dette tidspunkt. Det var en langkirke i tømmer med tre innganger, våpenhus og sakristi. Den er avbildet på Jacob Conings prospekt av Moss fra 1699.
I løpet av 1700-tallet ble kirken både for liten og for dårlig og i 1779 ble det reist en korskirke i tømmer rundt 100 meter øst for den gamle. Under bybrannen i 1858 brant kirken ned og dagens kirke ble reist på den samme tomten i 1861.
MTV Movie Awards 2006

MTV Movie Awards i 2006 er en amerikansk filmpris som sendes på musikkanalen MTV. Utdelingen ble sendt på luften den 8. juni 2006, og fant sted i Culver City i California.
Tenth Planet Productions produserte sendingen, og Joel Gallen var sjefprodusent og regissør for det 12. året på rad.

Nominasjoner

De nominerte er listet opp under, med vinnerne uthevet i fet skrift:
Hajime Hosogai

Japans herrelandslag

Hajime Hosogai har spilt 18 landskamper for Japans herrelandslag.
Type 85

Type 85 er en serie kinesiske stridsvogner. De ble først annonsert av produsenten Norinco tidlig i 1989. Chassiset er basert på den tidligere Type 80.
Fylkesvei 7484

Fylkesvei 7484 går mellom Misvær og Espenes i Bodø kommune. Veien er 4,8 km lang.
Frem til 2019 hadde veien betegnelsen fylkesvei 552.
Lasiopezus

Utseende

Middelsstore trebukker med lange antenner (gjerne betydelig lengre enn kroppen). På farge er de lyst grå- eller brunaktige med svarte flekker, ganske kontrastrikt fargede. Hos hannene er føttene på forbeina sterkt utvidete, med svarte, stive hår.

Utbredelse

Slekten er vidt utbredt i Afrika.
Aetholopus

Utseende

Middelsstore til nokså store, mørke trebukker. Kroppen er langstrakt og sylindrisk.

Levevis

Som de fleste andre trebukker borer larvene i ved.

Utbredelse

Gruppen er utbredt i Sørøst-Asia (Java, Filippinene, Molukkene og Papua Ny-Guinea).
Adad-Nirari III

Familie

Adad-Nirari var åpenbart svært ung da faren døde og han selv ble konge. De første fem årene var hans mor Sammuramat  som fungerte som regent, noe som kan ha gitt opphav til legenden om dronning Semiramis. Selv om dagens historikere ikke er samstemte i morens faktiske rolle, er det åpenbart at hun var overraskende innflytelsesrik for sin tid og det assyriske samfunnet.
Adad-Nirari III ble far til kongene Ashur-Nirari V, Salmanassar IV, og Assur-Dan III.
Tiglat-Pileser III beskrev seg selv som en sønn av Adad-Nirari i sine inskripsjoner, men det er usikkert om det er korrekt.

Liv og virke

Adad-Niraris ungdom og de strider som hans hadde stått overfor tidlig i sitt styre med borgerkrig mot sin bror for kongetittelen, innebar en betydelig svekkelse av det assyriske overherredømmet av Mesopotamia, og førte til de personlige ambisjonene til hærledere, guvernører og lokale ledere.
I henhold til Adad-Niraris inskripsjoner, førte han flere militære tokt med den hensikt å gjenvinne den styrke, makt og respekt som Assyria hadde under hans bestefar Salmanassar III.
I henhold til den eponymiske kanon drev han kriger i alle retninger fram til det siste av hans 28 år som hersker, og han bygget tempelet Nabu i Nineve. Blant hans handlinger var en beleiring av Damaskus under tiden til Ben-Hadad III i 796 f.Kr., noe som førte til nedgang for det aramenske (syriske) kongedømmet Aram-Damaskus og gjorde det mulig for kongedømmet Israel å komme seg under Joasj (som betalte tributt til den assyriske kongen på denne tiden) og Jeroboam.
Adad-Nirari er også foreslått å være den «konge av Nineve» som, da han mottok bibelske Jonas profeti om en kommende undergang, kledde seg selv i sekkestrie og beordret faste for hele byen i forsøk på å forhindre ulykken (noe som også lyktes).
Maldonado (kommune)

Historie

Maldonado ble grunnlagt i 15. mars 2010.

Regjeringen

Ordføreren (alcalde) i kommunen er Juan Carlos Bayeto (2010-2015).
Norsk Astronautisk Forening

Norsk Astronautisk Forening er en organisasjon som har som sin fremste oppgave å spre kunnskap om romfart og romrelatert virksomhet i Norge. Dette skjer blant annet gjennom møter (i hovedsak i Oslo) og medlemsbladet Romfart, samt en nyhetstjeneste på papir og e-post. Som medlem av Norsk Astronautisk Forening får man også tilgang til et romfartrelatert bibliotek med flere hundre bøker og en del lysbilder.
Organisasjonen ble etablert av Erik Bergaust, Gunnar Oxaal og Thorstein Thelle 2. august 1951 under navnet «Norsk Interplanetarisk Selskap», men tre år senere ble navnet endra til dagens.
Blant organisasjonens mest kjente ledere har vært Erik Tandberg. Leder i dag er Per Arne Marthinsen.